作者:權德輿
標題:德宗神武孝文皇帝輓歌詞三首
內容:覆露雍熙運，澄清教化源。賡歌凝庶績，羽舞被深恩。纂業光文祖，貽謀屬孝孫。恭聞留末命，猶是愛元元。梯航來萬國，玉帛慶三朝。湛露恩方浹，燻風曲正調。晏車悲鹵簿，廣樂遏簫韶。最愴號弓處，龍髯上紫霄。常時柏梁宴，今日谷林歸。玉斝恩波遍，靈轀煙雨霏。喬山森羽騎，渭水擁旌旗。仙馭何由見，耘田鳥自飛。